b'\n_START_ARTICLE_\nRenault Espace II\n_START_SECTION_\nModelhistorie\n_START_PARAGRAPH_\nBilen var en videreudvikling af den 18 cm kortere forg\xc3\xa6nger, baseret p\xc3\xa5 J11-platformen, og var i produktion fra januar 1991 til oktober 1996._NEWLINE_S\xc3\xa5vel karrosseriet som kabineudstyret var modificeret. J63 havde en str\xc3\xb8mningsgunstigere, rundere form og motorer med st\xc3\xb8rre ydelse. Det drejede sig om benzinmotorer med fire eller seks cylindre samt en turbodieselmotor, hvilket gav bilen en tophastighed p\xc3\xa5 op til 195\xc2\xa0km/t. J63 fandtes ogs\xc3\xa5 i en firehjulstrukket version med tilnavnet Quadra._NEWLINE_I Kina blev modellen i \xc3\xa5rene 1994 til 1999 fremstillet af Sanjiang Renault Automobile under navnet Renault Univers._NEWLINE_Trods den tiltagende konkurrence blev der p\xc3\xa5 knap seks \xc3\xa5r solgt 316.419 eksemplarer af Espace II.\n_START_SECTION_\nEspace F1\n_START_PARAGRAPH_\nI \xc3\xa5r 1994 pr\xc3\xa6senterede Renault i anledning af Espace-seriens 10-\xc3\xa5rs f\xc3\xb8dselsdag en specialversion med navnet Espace F1 som prototype._NEWLINE_Ingeni\xc3\xb8rene fra Matra benyttede teknik fra Formel 1, som f.eks. Renault V10-motoren fra 1993-s\xc3\xa6sonen med et slagvolume p\xc3\xa5 3,5 liter og ca. 595 kW (810 hk), hvilket fik Espace til at accelere fra 0 til 100 km/t p\xc3\xa5 mindre end 3 sekunder, og til 200 km/t p\xc3\xa5 under 7 sekunder. Topfarten var lidt over 300\xc2\xa0km/t. Den forholdsm\xc3\xa6ssigt ugunstige aerodynamik begr\xc3\xa6nsede dog tophastigheden._NEWLINE_En serieproduktion var ikke planlagt og i denne form heller ikke mulig, da motoren kun kunne startes eksternt og var monteret i midten af kabinen. Dette resulterede i kabinetemperaturer p\xc3\xa5 over 60 \xc2\xb0C og et st\xc3\xb8jniveau betydeligt over 100 dB.'